Guvernul Ciolacu are pe ordinea de zi a ședinței din 9 mai 2024 un Memorandum pentru “Aprobarea Programului Național de Reformă 2024”, elaborat conform recomandărilor Comisiei Europene.
Memorandumul pe care ar urma să-l aprobe premierul Ciolacu este adus în atenția Guvernului de Adrian Câciu, ministrul investițiilor și proiectelor europene, și de Luminița-Teodora Odobescu, ministrul afacerilor externe.
“Semestrul European, procesul anual de coordonare a politicilor economice și sociale la nivelul UE, se desfășoară, în continuare, în complementaritate cu implementarea Mecanismului de Redresare și Reziliență (MRR) și, implicit, a Planurilor Naționale de Redresare și Reziliență (PNRR).
În cadrul exercițiului anual al Semestrului European, conform prevederilor cadrului de guvernanță economică a UE, statele membre trebuie să prezinte, în atenția Comisiei Europene (COM), Programe Naționale de Reformă (PNR). Pornind de la aceste repere, în perioada martie-aprilie 2024 a fost elaborat Programul Național de Reformă 2024, procesul fiind derulat de către Ministerul Afacerilor Externe (MAE), în calitatea sa de coordonator național al Semestrului
European, în strânsă colaborare cu Ministerul Investițiilor și Proiectelor Europene
(MIPE), care urmărește punerea în practică a PNRR”, precizează Memorandumul.
În Programul Național de Reformă 2024 (PNR 2024), cel mai important pare să fie Capitolul 3. Acest capitol se intitulează “Priorități cheie în materie de reforme ca răspuns la RST (Recomandările Specifice de Țară) și la provocările economice și sociale (domeniile abordate în
cadrul Semestrului European: politica fiscal-bugetară și stabilitatea financiar-bancară,
tranziția verde, transformarea digitală, competitivitatea și mediul de afaceri, ocuparea
forței de muncă și politici sociale, sănătatea, educația și competențele, consolidarea
capacității administrative și alte măsuri de eficientizare a acțiunii guvernamentale)”.
PNR 2024 urmează a fi aprobat de Guvernul României. După această aprobare, PNR 2024 va fi trimis Comisiei Europene.